

**19 octombrie 2023**

**COMUNICAT DE PRESĂ**

***Sprijinul de urgență pentru sectorul cerealelor și cel al semințelor oleaginoase - termen limită de depunere cereri - 26 octombrie 2023***

Agenția de Plăți și Intervenție pentru Agricultură – **A.P.I.A.** Centrul Județean Mureș-reamintește că, **până la data de 26.10.2023** **inclusiv**, **se pot depune cereri de acordare a sprijinului de urgență pentru sectorul cerealelor și al semințelor oleaginoase.**

Potențialii beneficiari sunt invitați la Centrele APIA pe a căror rază teritorială a fost depusă cererea unică de plată aferentă anului 2023, în vederea solicitării sprijinului de urgență.

**Centrele APIA pun la dispoziția fermierilor cereri pretipărite cu date aferente celor 4 culturi** (floarea-soarelui, porumb, rapiță, orz), **determinate în urma controlelor administrative și la fața locului pentru anul de cerere 2022.**

Precizăm că până la data de 19.10.2023, la Centrul Județean Mureș, respectiv la centrele locale din subordinea APIA Mureș au fost depuse un număr de 6.032 cereri cu o valoare a sprijinului solicitată de 4.368.000 lei.

**Schema se acordă** pentru suprafețele aferente cererii de plată unică pe suprafață depuse în anul 2022 pentru minimum 1,00 ha. cu una sau mai multe dintre culturile de porumb/orz/floarea–soarelui/rapiță.

Pentru schematizarea modului de calcul al sprijinului excepţional sub formă de grant, se consideră că acesta reprezintă o valoare aferentă unei cantităţi unitare de 78 litri/ha de motorină şi că în stabilirea valorii totale a sprijinului se utilizează 50% din cantitatea rezultată din înmulţirea numărului de hectare eligibile cu valoarea de 78 litri/ha de motorină.

**Astfel, cuantumul** **este de 2 lei/litru de motorină**, **respectiv că valoarea sprijinului este de 78 lei/hectar eligibil.**

**Beneficiarii** sprijinului de urgență sunt producătorii agricoli, indiferent de forma de organizare, după cum urmează:

a) producători agricoli persoane fizice;

b)producători agricoli persoane fizice autorizate, întreprinderi individuale și întreprinderi familiale constituite potrivit prevederilor Ordonanței de urgență a Guvernului nr. 44/2008 privind desfășurarea activităților economice de către persoanele fizice autorizate, întreprinderile individuale și întreprinderile familiale, aprobată cu modificări și completări prin Legea nr. 182/2016, cu modificările și completările ulterioare;

c) producători agricoli persoane juridice, indiferent de statutul lor juridic sau de modul lor de organizare, societățile agricole organizate în conformitate cu Legea nr.36/1991 privind societatile agricole si alte forme de asociere in agricultura, cu modificările și completările ulterioare, societățile reglementate de Legea societăților nr.31/1990, republicată, cu modificările și completările ulterioare, grupurile și organizațiile de producători recunoscute potrivit Ordonanţei Guvernului nr. 37/2005 privind recunoaşterea şi funcţionarea grupurilor şi organizaţiilor de producători, pentru comercializarea produselor agricole şi silvice, aprobată cu modificări și completări prin Legea nr.338/2005, cu modificările și completările ulterioare, cooperativele agricole organizate în conformitate cu Legea cooperației agricole nr.566/2004, cu modificările și completările ulterioare.

Pot solicita grantul beneficiarii care îndeplinesc următoarele **condiţii de eligibilitate**, **în mod cumulativ:**

a) sunt înregistraţi în evidenţele APIA cu cererea unică de plată 2022 din care se identifică culturile înfiinţate în anul agricol 2021-2022, precum şi suprafeţele de teren aferente culturilor de porumb și/sau orz și/sau rapiță și/sau floarea-soarelui, determinate în urma tuturor controalelor administrative şi la fața locului;

b) sunt înregistraţi în evidenţele Agenţiei de Plăţi şi Intervenţie pentru Agricultură (APIA) cu cererea unică de plată 2023 pentru intervențiile din sectorul vegetal;

c) sprijinul se acordă pentru suprafețele aferente cererii de plată unică pe suprafață depuse în anul 2022 pentru minimum 1ha cu una sau mai multe dintre culturile de porumb și/sau orz și/sau rapiță și/sau floarea – soarelui;

d) dacă producătorul agricol care a depus cerere unică de plată în anul 2022 a fost preluat prin transfer, sprijinul de urgență acordat în baza prevederilor prezentei hotărâri **poate fi solicitat de entitatea care a preluat exploatația**.

 **După depunerea cererii de solicitare a sprijinului de urgență fermierii nu mai pot efectua transferul de exploatație aferent cererii de plată pentru intervențiile solicitate în anul 2023.**

**Plata ajutorului de stat se efectuează până la data de 31 decembrie 2023.**

Informațiile privind beneficiarii, condițiile de eligibilitate, documentele ce însoțesc cererea de solicitare a ajutorului de stat, precum și Ghidul solicitantului se regăsesc publicate pe site-ul APIA:[**www.apia.org.ro**](http://www.apia.org.ro) .

**Legislație relevantă:**

H.G. nr. 845/2023 privind acordarea unui sprijin de urgență pentru sectorul cerealelor și cel al semințelor oleaginoase.

DIRECTOR EXECUTIV

Ovidiu Daniel SĂVĂȘCĂ